Fra september får Brønderslev en større mulighed for at hjælpe problemramte unge. "Den sikrede institution Kompasset" skal med målrettet behandling og pædagogik få de unge på ret spor i livet igen. - "Kompasset" signalerer jo noget med at komme på ret kurs og få ny retning i livet. Og det er lige præcis, hvad den nye institution skal gøre for de unge. Så navnet er meget velvalgt, siger Regionsrådsformand Ulla Astman. Institutionen får otte pladser, men kan udvides, hvis det bliver nødvendigt. Omkring 30 medarbejdere får arbejde der for at holde styr på beboerne. Budgettet ligger årligt på cirka 23 millioner kroner.

Opsummering:
Region Nordjylland åbner til september 2012 en sikret institution i Brønderslev. Institutionen bliver den første af sin slags i Nordjylland.